Avelventra kukolo

La Avelventra kukolo aŭ kaŝtanventra kukolo, Coccyzus pluvialis, estas specio de la kukoledoj, familio de la ordo de birdoj, nome Cuculiformes, kiuj inkludas ankaŭ la Geococcyx, la aniojn, kaj la centropojn. Ĝi estas endemia de Jamajko.HBW and BirdLife International (2021) Handbook of the Birds of the World kaj BirdLife International digital checklist of the birds of the world. Versio 6. Disponebla ĉe:  Alirita la 7an de Aŭgusto, 2022

Taksonomio kaj sistematiko
La Avelventra kukolo estis formale priskribita en 1788 fare de la germana natursciencisto Johann Friedrich Gmelin en lia reviziita kaj etendigita eldono de la verko de Carl Linnaeus nome Systema Naturae. Li metis ĝin kun ĉiuj aliaj kukoloj en la genron Cuculus kaj stampis la dunoman nomon Cuculus pluvialis. Gmelin bazis sian priskribon sur tiuj de pli fruaj aŭtoroj kiel tiu de la irlanda kuracisto, natursciencisto kaj kolektisto Hans Sloane. Inter 1687 kaj 1689 Sloane loĝis en Jamajko. En la raporto pri sia restado, kiu ne estis publikigita ĝis 1725, li priskribis la avelventran kukolon sub la nomoj "Old-Man" (maljunulo) kaj "Raine-bird" (pluvulo) kaj klarigis, ke "Ĝi faras bruon ĝenerale antaŭ pluvo, de kie ĝi ricevis sian nomon Rain Bird". La avelventra kukolo nun estas lokita kun 12 aliaj specioj en la genro Coccyzus, kiu estis enkondukita en 1816 de la franca ornitologo Louis Pierre Vieillot. La genronomo devenas de la antikva greka kokkuzō, kiu signifas "kukolkrii". La specia epiteto pluvialis estas latina, kiu signifas "rilata al pluvo". 

La kaŝtanventra kukolo iam estis lokita en la genron Piaya, kiu poste estis kunfandita en la genron Hyetornis. Tiu genro siavice estis kunfandita en la nunan Coccyzus. La specio estas monotipa.

Aspekto
La kaŝtanventra kukolo estas 48 ĝis 56 cm longa, ĉirkaŭ duono de kiu estas la vosto, kaj pezas 130 ĝis 189 g. La nigreca beko de la specio estas fortika kaj kurbeca. Maskloj kaj inoj havas la saman plumaron. Plenkreskuloj havas obtuze brunajn suprajn partojn, helgrizajn vizaĝon kaj bruston kun pli pala gorĝo, kaj malhelruĝan ventron. Ilia vosto estas nigra kun grandaj blankaj pintoj kaj purpura brilo. Junuloj havas malhelbrunan voston kun blankaj pintoj sed neniun brilon.Payne, R. B. (2020). Chestnut-bellied Cuckoo (Coccyzus pluvialis), versio 1.0. En Birds of the World (J. del Hoyo, A. Elliott, J. Sargatal, D. A. Christie, kaj E. de Juana, Editors). Cornell Lab of Ornithology, Ithaca, NY, USA.  Alirita la 26an de Septembro, 2022

Distribuado kaj habitato
La kaŝtanventra kukolo troviĝas tra plejparto de Jamajko. Ĝi loĝas en maturaj ĉiamverdaj arbaroj, sekundaraj arbaroj, arbustaroj kaj arbustejoj, kaj duonmalfermaj arbaroj. Laŭ alteco ĝi varias de marnivelo ĝis super 1 500 m.

Kutimaro
Movoj
La kaŝtanventra kukolo moviĝas al la pli malaltaj altitudoj de sia teritorio dum vintro.

Manĝado
La kaŝtanventra kukolo havas varian dieton, kiu inkluzivas plenkreskajn insektojn, raŭpojn, lacertojn, birdidojn kaj ovojn. Ĝi manĝoserĉas plejparte de la meza etaĝo de la arbaro ĝis la kanopeo, kurante laŭ branĉoj kaj glitante de arbo al arbo. Ĝi kutime manĝoserĉas sola.

Reproduktado
La reprodukta sezono de la kaŝtanventra kukolo kutime estas inter marto kaj junio, sed povas komenciĝi en februaro. Ĝi faras malprofundan branĉetan neston en arbo ĝis 10 m super la tero. La ovodemetado estas de du ĝis kvar ovoj; la kovada periodo kaj tempo ĝis elnestiĝo ne estas konataj.

Voĉo
La ĉefa voĉo de la kaŝtanventra kukolo estas "raŭka 'kvak-kvak-ak-ak-ak-ak', malrapida, poste akcelanta direkte al la fino."

Statuso
La IUCN taksis la kaŝtanventran kukolon kiel Malplej Zorgiga. Ĝi havas larĝan teritorion, kaj kvankam ĝia populacio ne estas konata, oni kredas, ke ĝi estas stabila. Neniuj tujaj minacoj estis identigitaj. Ĝi estas konsiderata neofta kaj ne bone konata, kaj "plia esplorado kaj taŭga enketo pri la populacio kaj statuso de ĉi tiu specio estas necesaj."

 Referencoj  

 Handbook of the Birds of the World Vol 4, Josep del Hoyo eldonisto, ISBN 84-87334-22-9
 "National Audubon Society" The Sibley Guide to Birds, de David Allen Sibley, ISBN 0-679-45122-6

 Eksteraj ligiloj 

Kategorio:Nestoparazitoj
Kategorio:Kukoledoj
Kategorio:Birdoj de Jamajko